ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1478/98

υποβολή: Iñigo Méndez de Vigo (PPE) προς την Επιτροπή

(13 Μαΐου 1998)

Θέμα: Δραστηριότητες των οδοντιάτρων

Είναι σε θέση η Επιτροπή να μας γνωστοποιήσει σε ποιό στάδιο βρίσκεται η διαδικασία επί παραβάσει που έχει κινηθεί κατά της Ισπανίας λόγω μη συμμόρφωσής της προς την Οδηγία 78/687/ΕΟΚ(1);

Απάντηση του κ.Monti εξ ονόματος της Επιτροπής

(15 Ιουνίου 1998)

Η Επιτροπή κίνησε διαδικασία επί παραβάσει όσον αφορά την αναγνώριση από την Ισπανία των διπλωμάτων του οδοντιάτρου που έχουν αποκτηθεί σε τρίτες χώρες και δεν τηρούν τις ελάχιστες απαιτήσεις εκπαίδευσης που θεσπίζει η οδηγία του Συμβουλίου 78/687/ΕΟΚ της 25ης Ιουλίου 1978 περί του συντονισμού των νομοθετικών, κανονιστικών και διοικητικών διατάξεων όσον αφορά τις δραστηριότητες των οδοντιάτρων. Βάσει της απάντησης στην αιτιολογημένη γνώμη και των συμπληρωματικών πληροφοριών που παρέσχαν οι ισπανικές αρχές, η Επιτροπή αποφάσισε, στις 10 Δεκεμβρίου 1996, να προσφύγει στο Δικαστήριο των Ευρωπαϊκών Κοινοτήτων. Ωστόσο, βάσει μεταγενέστερων πληροφοριών εκ μέρους των ισπανικών αρχών, από τις οποίες προκύπτει ότι το Ανώτατο Δικαστήριο της Ισπανίας στην πρόσφατη νομολογία του ερμηνεύει τις ρήτρες των διεθνών συμφωνιών σχετικά με την αναγνώριση των διπλωμάτων σύμφωνα με το κοινοτικό δίκαιο, η Επιτροπή αποφάσισε, στις 10 Δεκεμβρίου 1997, να αναστείλει την προσφυγή στο Δικαστήριο των Ευρωπαϊκών Κοινοτήτων.

(1) EE L 233 της 24.08.1978, σελ. 10.
ΓΡΑΠΤΗ ΕΡΩΤΗΣΗ E-1772/98

υποβολή: Marie-Paule Kestelijn-Sierens (ELDR) προς την Επιτροπή

(5 Iουνίου 1998)

Θέμα: Μη συμβατική ιατρική

Δεδομένου ότι ο ευρωπαίος Επίτροπος κ. Flynn, στο λόγο του ενώπιον του Ευρωπαϊκού Κοινοβουλίου στις 28 Μαΐου 1997, σχετικά με την εναρμόνιση των πρακτικών για τη μη συμβατική ιατρική στα κράτη μέλη, τόνισε ότι το γενικό σύστημα αναγνώρισης των διπλωμάτων που ισχύει από αρκετά έτη, εξασφαλίζει ήδη την ελεύθερη κυκλοφορία των ιατρικών επαγγελμάτων μεταξύ των κρατών μελών που αναγνωρίζουν τη μη συμβατική ιατρική ως πρακτική ξεχωριστή από τη συμβατική ιατρική, ζητούμε από την Ευρωπαϊκή Επιτροπή να παρουσιάσει:

1. έναν αναλυτικό κατάλογο των κρατών μελών που αναγνωρίζουν τη μη συμβατική ιατρική ως πρακτική ξεχωριστή από τη συμβατική ιατρική.

2. Καταλόγους, ονόματα και/ή περιγραφή όπου κρίνεται σκόπιμο, των διπλωμάτων μη συμβατικής ιατρικής που αναγνωρίζονται στα κράτη μέλη της Ευρωπαϊκής Ένωσης τα οποία, δυνάμει του γενικού συστήματος αναγνώρισης των διπλωμάτων, εξασφαλίζουν την ελεύθερη κυκλοφορία των επαγγελματιών που είναι κάτοχοι των διπλωμάτων αυτών.

3. Τη νομοθεσία που διέπει την άσκηση της μη συμβατικής ιατρικής στα κράτη μέλη της Ευρωπαϊκής Ένωσης που επισημοποίησαν την άσκηση της εν λόγω ιατρικής.

Απάντηση του κ.Monti εξ ονόματος της Επιτροπής

(29 Ιουλίου 1998)

Η Επιτροπή παρατηρεί ότι η ερώτηση αυτή ταυτίζεται με τη γραπτή ερώτηση E-1743/98 την οποία είχε υποβάλει το Αξιότιμο Μέλος του Κοινοβουλίου.

Κατά συνέπεια η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση που έχει ήδη δοθεί(1) στην εν λόγω ερώτηση.

(1) βλέπε σελίδα 156.
ΓΡΑΠΤΗ ΕΡΩΤΗΣΗ E-0800/98

υποβολή: Nuala Ahern (V) προς την Επιτροπή

(26 Μαρτίου 1998)

Θέμα: Δεύτερο φρέαρ διάθεσης αποβλήτων/σιλό στο βιομηχανικό συγκρότημα Dounreay (Caithness, Σκωτία)

Δεδομένου ότι η Υπηρεσία Ατομικής Ενέργειας του Ηνωμένου Βασιλείου παραδέχτηκε στις 2 Φεβρουαρίου 1998 ότι υπάρχει και δεύτερο φρέαρ διάθεσης αποβλήτων (σιλό) στο βιομηχανικό συγκρότημα Dounreay στο Caithness της Σκωτίας, στο οποίο εναποθηκεύονται ανεξέλεγκτα ραδιενεργά απόβλητα από το 1971, θα μπορούσε η Επιτροπή να προβεί σε διόρθωση των πληροφοριών που έδωσε στο Κοινοβούλιο μέσα από την απάντησή της στη γραπτή ερώτηση P-3167/96(1);

Απάντηση της κ.Bjerregaard εξ ονόματος της Επιτροπής

(22 Aπριλίου 1998)

Το σιλό του Dounreay αποτελεί εγκεκριμένη εγκατάσταση αποθήκευσης, που υπόκειται σε τακτικούς ελέγχους εκ μέρους της αρμόδιας για τις κανονιστικές ρυθμίσεις βρετανικής αρχής, της Επιθεώρησης Πυρηνικών Εγκαταστάσεων (Nuclear installations inspectorate/NII). Περιγραφή του σιλό και του περιεχομένου του περιλαμβάνεται στο δημοσιοποιημένο έγγραφο(2), το οποίο μνημονευόταν στην απάντηση στη γραπτή ερώτηση P-3167/96 της κ. Bloch von Blottnitz(3).Η βρετανική κυβέρνηση ανακοίνωσε ακόμη ότι τα απόβλητα πρόκειται να ανακτηθούν προς επεξεργασία, τόσο από το φρέαρ ενδιάμεσης βάσης όσο και από το σιλό του Dounreay.

Η Επιτροπή επιθυμεί επίσης να επισημάνει στο Αξιότιμο Μέλος του Κοινοβουλίου την απάντηση που δόθηκε στη γραπτή ερώτηση P-661/98 της κ. Bloch von Blottnitz(4) με το ίδιο θέμα. Από την προσχώρηση του Ηνωμένου Βασιλείου στην Κοινότητα, το σιλό και το περιεχόμενό του υπάγονται στις πυρηνικές διασφαλίσεις της Ευρατόμ και ανέκαθεν παρέχονται στην Επιτροπή όλα τα στοιχεία που της χρειάζονται για την άσκηση των σχετικών με τις διασφαλίσεις δραστηριοτήτων, που προβλέπονται στη συνθήκη Ευρατόμ.

(1) EE C 87 της 14.03.1997, σελ. 124.

(2) DOE/RAS/96.001 ( Έκθεση UK Nirex Ltd No 695 του Μαΐου 1996).

(3) EE C 83 της 14.3.1997.

(4) EE C 310, 9.10.1998, 113.
ΓΡΑΠΤΗ ΕΡΩΤΗΣΗ E-1320/98 υποβολή: Josι Garcνa-Margallo y Marfil (PPE) προς την Επιτροπή (29 Απριλίου 1998)

Θέμα: Μετάβαση στο Ευρώ το 1999

Χάρις στη συμφωνία σταθερότητας και ανάπτυξης που ενέκρινε τον Ιούνιο του 1997 το Ευρωπαϊκό Συμβούλιο του Άμστερνταμ τα κράτη μέλη υποχρεούνται να θέτουν ως μεσοπρόθεσμο στόχο τους την «επίτευξη μιας σχεδόν ισοσκελισμένης ή πλεονασματικής δημοσιονομικής κατάστασης». Εάν συνεχίσουν τις δημοσιονομικές προσαρμογές τους κατά τα επόμενα έτη, τα κράτη μέλη θα διαθέτουν πλέον δημόσια οικονομικά που θα τους επιτρέπουν να αντιμετωπίζουν πολύ πιο εύκολα τις δημοσιονομικές συνέπειες ενδεχομένων αρνητικών εξελίξεων των οικονομικών τους.

Ποια όμως θα ήταν, κατά την Επιτροπή, η σημερινή κατάσταση στην Πορτογαλία εάν το προαναφερθέν σύμφωνο σταθερότητας είχε ισχύσει στην περίοδο 1992-1997;

Απάντηση του κ. de Silguy εξ ονόματος της Επιτροπής (2 Ιουνίου 1998)

Το σύμφωνο σταθερότητας και ανάπτυξης αποτελείται από ψήφισμα του Ευρωπαϊκού Συμβουλίου της 7ης Ιουνίου 1997 ((ΕΕ C 236 της 2.8.1997. )), τον κανονισμό του Συμβουλίου (ΕΚ) αριθ. 1466/97 της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών ((ΕΕ L 209 της 2.8.1997. )), και τον κανονισμό του Συμβουλίου (ΕΚ) αριθ. 1467 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2). Στόχος του συμφώνου είναι η δημοσιονομική πειθαρχία στην οικονομική και νομισματική ένωση (ΟΝΕ) με την οποία θα δημιουργηθούν οι κατάλληλες προϋποθέσεις σταθερότητας για διαρκή ανάπτυξη. Παρέχει ένα ισχυρό σύστημα κινήτρων ώστε τα κράτη μέλη να μην έχουν υπερβολικό έλλειμμα ή να το διορθώνουν ταχύτατα αν παρουσιαστεί μια τέτοια κατάσταση.

Το 1992, το δημοσιονομικό έλλειμμα της Πορτογαλίας ανερχόταν σε 3,0% του ακαθάριστου εγχώριου προϊόντος (ΑΕΠ), και το 1993 το έλλειμμα ήταν 6,1% του ΑΕΠ. Η κατάσταση αυτή οδήγησε σε απόφαση του Συμβουλίου στις 26 Σεπτεμβρίου 1994 περί ύπαρξης υπερβολικού ελλείμματος στην Πορτογαλία (άρθρο 104Γ, παράγραφος 6, της συνθήκης ΕΚ). Την περίοδο που καλύπτεται από την ερώτηση του αξιότιμου μέλους του Κοινοβουλίου, δηλαδή από το 1992 έως το 1997, η δημοσιονομική πολιτική της Πορτογαλίας ήταν προσανατολισμένη στην σύγκλιση, δηλαδή στη διόρθωση της κατάστασης υπερβολικού ελλείμματος και στην τήρηση των κριτηρίων σύγκλισης σχετικά με τη δημοσιονομική κατάσταση. Επιπλέον, οι παράγραφοι 9 και 11 του άρθρου 104Γ, που αναφέρονται στις κυρώσεις, δεν εφαρμόστηκαν κατά τη διάρκεια του δεύτερου σταδίου της ΟΝΕ.
ΓΡΑΠΤΗ ΕΡΩΤΗΣΗ E-0204/98 υποβολή: Gerhard Hager (NI) προς την Επιτροπή (11 Φεβρουαρίου 1998)

Θέμα: Ομάδα εργασίας Σένγκεν

Πληροφορίες αναφέρουν τελευταία την ύπαρξη ομάδας εργασίας με στόχο την εκπόνηση μέτρων για καλύτερη προστασία των εξωτερικών συνόρων του χώρου Σένγκεν. Ερωτάται κατά συνέπεια η Επιτροπή:

1. Ποιοι λόγοι οδήγησαν την Ευρωπαϊκή Ένωση στη σύσταση μιας τέτοιας ομάδας εργασίας;

2. Ποιες είναι κατά τη γνώμη της Επιτροπής οι σημερινές ελλείψεις των ελέγχων των εξωτερικών συνόρων;

3. Ποιες βελτιώσεις αναμένει η Επιτροπή από τη σύσταση μιας τέτοιας ομάδας εργασίας;

4. Πιστεύει η Επιτροπή ότι η ύπαρξη της ομάδας εργασίας μπορεί να εξασφαλίσει ολοκληρωμένο έλεγχο των εξωτερικών και θαλάσσιων συνόρων;

5. Είναι της γνώμης η Επιτροπή ότι οι σημερινές ελλείψεις οφείλονται μόνον στα εθνικά προβλήματα εφαρμογής ή και στην ανεπάρκεια του ρυθμιστικού μηχανισμού του χώρου Σένγκεν;

6. Πιστεύει η Επιτροπή ότι ο τρόπος χειρισμού ορισμένων κρατών μελών που συλλαμβάνουν μεν τους παράνομους μετανάστες, αλλά δεν εξακριβώνουν ότι έχουν πράγματι εγκαταλείψει την επικράτεια της Ένωσης, βρίσκεται σε αντίθεση με τους κανόνες δικαίου της Ένωσης;

Απάντηση του κ.Monti εξ ονόματος της Επιτροπής (5 Μαΐου 1998)

1. Κατά τη συνεδρίαση της 15ης Δεκεμβρίου 1997, η εκτελεστική επιτροπή Schengen ενέκρινε απόφαση σχετικά με μέτρα που έχουν στόχο να εντατικοποιήσουν τους ελέγχους στα εξωτερικά σύνορα και να αυξήσουν την αποτελεσματικότητα των ελέγχων αυτών. Απέβλέπε στη δημιουργία μίας task force που να κατευθύνει την εφαρμογή των μέτρων που θεσπίστηκαν από την εκτελεστική επιτροπή και να επιδιώξει την ανάπτυξή τους. Η απόφαση αυτή είναι συμπληρωματική του σχεδίου δράσης που εγκρίθηκε από το Συμβούλιο στις 26 Ιανουαρίου 1998, με σκοπό να αντιμετωπιστεί η είσοδος μεταναστών με προέλευση το Ιράκ και τις όμορες περιοχές.

2. έως 5. Δεν εναπόκειται στην Επιτροπή να αποφανθεί ούτε για την εφαρμογή του καθεστώτος της συνθήκης Schengen στους ελέγχους στα εξωτερικά σύνορα από τα ενδιαφερόμενα κράτη μέλη, ούτε για τη λειτουργία και τα αποτελέσματα της task force που αναφέρθηκε παραπάνω, στο μέτρο που δεν παραβιάζεται το κοινοτικό δίκαιο ή το δίκαιο της Ένωσης.

6. Οι διαδικασίες και τρόποι απομάκρυνσης των υπηκόων των τρίτων χωρών δεν έχουν αποτελέσει μέχρι τώρα αντικείμενο κάποιας ρυθμίσεως σε επίπεδο Ένωσης.
ΓΡΑΠΤΗ ΕΡΩΤΗΣΗ E-1797/98 υποβολή: Amedeo Amadeo (NI) προς την Επιτροπή (11 Iουνίου 1998)

Θέμα: Γλωσσικές διακρίσεις

Στα ορεινά μονοπάτια του Alto Adige, έδώ και μερικές εβδομάδες, συντελείται μια πραγματική «γλωσσική κάθαρση»: αφαιρούνται οι πινακίδες σε ιταλική γλώσσα από μονοπάτια που εκτείνονται σε επιφάνεια 5.000 τετρ. χιλιόμετρα. Έτσι, έχουν μείνει μόνο τα γερμανικά τοπωνύμια επί ιταλικού εδάφους για να πληροφορήσουν τους τουρίστες από όλη την Ευρώπη για τις βουνοκορφές, τα καταφύγια, τα μονοπάτια, τις σιδηροδρομικές γραμμές, τα ποτάμια κλπ.

Επισημαίνεται ότι η υποχρεωτική χρησιμοποίηση και των δύο γλωσσών προβλέπεται με συγκεκριμένη διάταξη στα πλαίσια του καθεστώτος ειδικής αυτονομίας που απολαμβάνει η περιοχή του Alto Adige, και τούτο για την προστασία της γερμανικής μειονότητας. Σκοπεύει άραγε η Επιτροπή να παρέμβει επειγόντως προς τις ιταλικές αρχές προκειμένου αυτές να ασκήσουν πιέσεις προς την Alpenverein Sudtirol (AVS, που αντιστοιχεί με την ιταλική αλπινική λέσχη) προκειμένου να τεθεί τέρμα σε αυτή την παράλογη και αναχρονιστική εισαγωγή διακρίσεων σε βάρος ιταλών πολιτών;

Απάντηση του κ. Santer εξ ονόματος της Επιτροπής (16 Ιουλίου 1998)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ P-1449/98 υποβολή: Νικήτας Κακλαμάνης (UPE) προς την Επιτροπή (7 Μαΐου 1998)

Θέμα: Πανεπιστημιακές σπουδές στην ΕΕ

Είναι γωστό ότι πολλοί πολίτες της Ε.Ε. επιλέγουν να κάνουν τις πανεπιστημιακές σπουδές τους σε κράτος-μέλος άλλο από αυτό της καταγωγής τους.

Θα επιθυμούσα να πληροφορηθώ από την Ευρωπαϊκή Επιτροπή ποιά είναι η κοινοτική νομοθεσία που διέπει τις πανεπιστημιακές σπουδές (προπτυχιακές και μεταπτυχιακές) στην παραπάνω περίπτωση, καθώς και αν προβλέπεται ειδική ρύθμιση για την καταβολή διδάκτρων για τα πανεπιστημιακά ιδρύματα της Μ. Βρετανίας.

Απάντηση της κ. Cresson εξ ονόματος της Επιτροπής (15 Ιουνίου 1998)

Η οργάνωση των τριτοβάθμιων σπουδών, συμπεριλαμβανομένων των τελών εγγραφής, υπάγεται στην αρμοδιότητα κάθε κράτους μέλους. Η κοινοτική αρμοδιότητα συνίσταται στην προώθηση της συνεργασίας των πανεπιστημίων.

Αυτό σημαίνει ότι η πρόσβαση φοιτητών που κατάγονται από οποιοδήποτε κράτος μέλος στην τριτοβάθμια εκπαίδευση κάποιου άλλου κράτους μέλους διέπεται από το κοινοτικό δίκαιο.

Για το θέμα αυτό, το Ευρωπαϊκό Δικαστήριο έχει εκδώσει επανειλημμένα αποφάσεις σχετικά με τα προβλήματα που συνδέονται με την εισαγωγή στα πανεπιστήμια. Έτσι το Δικαστήριο έχει αποφανθεί ότι η αρχή της ίσης μεταχείρισης, όπως προβλέπεται από το άρθρο 6 της συνθήκης της ΕΚ, απαγορεύει να απαιτούνται από φοιτητές άλλων κρατών μελών τέλη εγγραφής τα οποία δεν απαιτούνται από τους υπηκόους του κράτους μέλους στο οποίο εδρεύει το πανεπιστήμιο. Η αρχή αυτή ισχύει επίσης και για τη χορήγηση υποτροφιών που αφορούν τη χρηματοδότηση τελών εγγραφής και όχι των υποτροφιών που προορίζονται για την κάλυψη των εξόδων διαβίωσης ή άλλων εξόδων τα οποία δεν συνδέονται άμεσα με την εισαγωγή στο πανεπιστήμιο.
ΓΡΑΠΤΗ ΕΡΩΤΗΣΗ E-1159/98 υποβολή: Roberta Angelilli (NI) προς την Επιτροπή (24 Απριλίου 1998)

Θέμα: Το πολύνεκρο δυστύχημα στο σχοινοσιδηρόδρομο του Τσερμί στην Ιταλία και η συνέχειά του.

Επεκτείνοντας την προηγούμενη ερώτησή μου Ε-545/98 που αφορούσε το «πολύνεκρο δυστύχημα από πρόσκρουση πολεμικού αεροσκάφους των ΗΠΑ σε εναέριο σχοινοσιδηρόδρομο» και με βάση τις ειδήσεις που δημοσιεύτηκαν πρόσφατα στον τύπο σχετικά με την μη παραπομπή των πιλότων του αμερικανικού αεροπλάνου σε στρατιωτικό δικαστήριο, είναι σε θέση η Επιτροπή να μου πει:

1. εάν πιστεύει ότι αντιτίθεται προς το διεθνές δίκαιο η πολιτική δίκη στην οποία θα υποβληθούν από τις αμερικανικές αρχές οι πιλότοι παρά το γεγονός ότι το ατύχημα συνέβη σε ιταλικό έδαφος 7

2. εάν πιστεύει ότι πρέπει να παρέμβει στις αμερικανικές αρχές για να ζητήσει διευκρινίσεις σχετικά με τη σημερινή νομική θέση των πιλότων;

3. εάν πιστεύει ότι πρέπει να παρέμβει στις αμερικανικές αρχές για να ζητήσει να εκδώσουν το συντομότερο δυνατόν απόφαση προκειμένου να αποδοθεί δικαιοσύνη στις οικογένειες των θυμάτων;

Απάντηση του κ. Santer εξ ονόματος της Επιτροπής (12 Ιουνίου 1998)

Όπως δήλωσε η Επιτροπή στην απάντησή της στην προηγούμενη ερώτηση Ε-545/98 ((ΕΕ C 310 της 9.10.1998, σελ. 83. )) του αξιότιμου μέλους του Κοινοβουλίου, οιαδήποτε δικαστική διαδικασία σχετική με το δυστύχημα εμπίπτει στη δικαιοδοσία των εθνικών στρατιωτικών αρχών και, κατά συνέπεια, η Επιτροπή δεν έχει καμία αρμοδιότητα. Ως εκ τούτου, δεν είναι σκόπιμο να εκφραστούν γνώμες σχετικά με το θέμα αυτό.
ΓΡΑΠΤΗ ΕΡΩΤΗΣΗ E-1804/98 υποβολή: Νικήτας Κακλαμάνης (UPE) προς την Επιτροπή (11 Iουνίου 1998)

Θέμα: Χρήση κοινοτικών κονδυλίων για κυβερνητική προπαγάνδα

Η Ελληνική Κυβέρνηση χρησιμοποιεί κοινοτικά κονδύλια του «ΠΑΚΕΤΟΥ ΝΤΕΛΟΡ 2» (τα οποία ξεπερνούν το 1,5 δις δρχ.) για τη διενέργεια καθαρής κομματικής προπαγάνδας, μέσω μονόπλευρων εκπομπών στην τηλεόραση και διαφημίσεων στα ηλεκτρονικά μέσα ενημέρωσης, που έχουν ως αποτέλεσμα την επιλεκτική πληροφόρηση του Έλληνα πολίτη. Η ενέργεια αυτή αποσκοπεί στο να οικειοποιηθεί η κυβέρνηση έργα που γίνονται με την καθοριστική συμβολή της ΕΕ.

Θα παρακαλούσα την Ευρωπαϊκή Επιτροπή να με πληροφορήσει αν αυτή η διαφημιστική-προπαγανδιστική εκστρατεία τελεί εν γνώσει της, αν έχει διατυπώσει γνώμη σχετικά με την αντικειμενικότητά της, καθώς και πώς σκέπτεται να αντιδράσει προκειμένου να σταματήσει η προσπάθεια «πλύσης εγκεφάλου» του Έλληνα πολίτη σχετικά με τα δήθεν «επιτεύγματα» της Ελληνικής Κυβέρνησης, την ίδια στιγμή που σχεδόν κανένα μεγάλο έργο δεν θα πραγματοποιείτο στην Ελλάδα χωρίς τη συνδρομή των Διαρθρωτικών Ταμείων της ΕΕ.

Απάντηση της κας Wulf-Mathies εξ ονόματος της Επιτροπής (30 Ιουνίου 1998)

Το Αξιότιμο Μέλος του Κοινοβουλίου παρακαλείται να ανατρέξει στις απαντήσεις της Επιτροπής στις προφορικές ερωτήσεις Η-542/98 και Η-543/98 του Αναστασόπουλος και του Χατζηδάκης αντίστοιχα κατά την ώρα των ερωτήσεων της συνόδου του Ιουνίου 1998 ((Συζητήσεις του Κοινοβουλίου (Ιούνιος 1998) )) του Κοινοβουλίου.
ΓΡΑΠΤΗ ΕΡΩΤΗΣΗ E-1557/98 υποβολή: Graham Watson (ELDR) προς την Επιτροπή (19 Μαΐου 1998)

Θέμα: Εθνοτικές μειονότητες και Ευρωπαοκά Όργανα

Ποιά είναι τα σχέδια της Επιτροπής για την έναρξη προγράμματος δράσης, που αποσκοπεί στην αύξηση του αριθμού των ατόμων από εθνοτικές μειονότητες που εργάζονται στα Ευρωπαϊκά όργανα;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-1557/98, E-1558/98 και E-1559/98 (15 Ιουνίου 1998)

Η πρόσληψη του προσωπικού πραγματοποιείται πάντα βάσει του άρθρου 27 του κανονισμού υπηρεσιακής καταστάσεως, το οποίο ορίζει σαφώς ότι αυτή πρέπει να γίνεται με την ευρύτερη δυνατή γεωγραφική βάση μεταξύ των υπηκόων των κρατών μελών, χωρίς διάκριση λόγω φυλής, πολιτικών, φιλοσοφικών ή θρησκευτικών πεποιθήσεων, φύλου ή γενετήσιου προσανατολισμού και ανεξάρτητα από την προσωπική ή οικογενειακή κατάστασή τους.

Συνεπώς, η Επιτροπή δεν θεώρησε σκόπιμο να θέσει σε εφαρμογή προγράμματα θετικών ενεργειών για την προώθηση των εθνοτικών μειονοτήτων στις υπηρεσίες της.
ΓΡΑΠΤΗ ΕΡΩΤΗΣΗ E-1252/98 υποβολή: Odile Leperre-Verrier (ARE) προς την Επιτροπή (29 Απριλίου 1998)

Θέμα: Η υγεία των νέων στην Ευρώπη

Καθώς πολλές μελέτες δείχνουν ότι οι νέοι της Ευρώπης δεν φροντίζουν την υγεία τους ή το πράττουν ανεπαρκώς μπορεί η Επιτροπή να αναφέρει τί προτίθεται να πράξει όσον αφορά τη βελτίωση των υπηρεσιών υγείας για τους νέους (υγεία στο σχολείο και το πανεπιστήμιο, οργανισμοί πρόληψης κτλ.);

Δεν θα ήταν σκόπιμο να εφαρμόσουμε ένα ειδικό πρόγραμμα δημόσιας υγείας;

Εξετάζει η Επιτροπή το ενδεχόμενο να προβεί σε συγκεκριμένες δράσεις όσον αφορά το θέμα αυτό;

Απάντηση του κ.Flynn εξ ονόματος της Επιτροπής (5 Ιουνίου 1998)

H Επιτροπή γνωρίζει πολύ καλά ότι οι επενδύσεις στην υγεία των νέων αποτελούν ακρογωνιαίο λίθο των ευρωπαϊκών πολιτικών για τη δημόσια υγεία.

Η αντίληψη αυτή απηχείται στα ευρωπαϊκά προγράμματα δράσης για τη δημόσια υγεία, είτε πρόκειται για τον τομέα του καρκίνου, του AIDS ή των ναρκωτικών, είτε για τον χώρο της προαγωγής της υγείας, όπου οι νέοι ανήκουν στις ομάδες που βρίσκονται στο επίκεντρο. Πολλά σχέδια υποστηρίζονται από τα προγράμματα αυτά, όπως το Ευρωπαϊκό Δίκτυο Σχολείων Προαγωγής της Υγείας (European network of health promoting schools), μια κοινή πρωτοβουλία της Επιτροπής, του Συμβουλίου της Ευρώπης και του τμήματος για την Ευρώπη της Παγκόσμιας Οργάνωσης Υγείας. Το δίκτυο αυτό περιλαμβάνει σήμερα 38 χώρες στην Ευρώπη και αφορά περισσότερους από ένα εκατομμύριο μαθητές. Το σχολείο προαγωγής της υγείας αποσκοπεί στην επίτευξη υγιούς τρόπου ζωής για το σύνολο του μαθητικού πληθυσμού μέσω της ανάπτυξης ενός βοηθητικού περιβάλλοντος που θα ευνοεί την προαγωγή της υγείας. Προσφέρει ευκαιρίες για την παροχή ενός ασφαλούς κοινωνικού και φυσικού περιβάλλοντος όπου προάγεται η υγεία.

Με τη δραστήρια συνεργασία μαθητών, προσωπικού, γονέων και τοπικής αυτοδιοίκησης το σχολείο προαγωγής της υγείας προσφέρει πολυάριθμα οφέλη, όπως η προαγωγή της αυτοεκτίμησης των μαθητών δίνοντάς τους τη δυνατότητα να αναπτύξουν το βιολογικό, ψυχολογικό και κοινωνικό δυναμικό τους.

Ορισμένες χώρες διέδωσαν με επιτυχία την ιδέα αυτή σε όλο το σχολικό τους σύστημα, ενώ άλλες έχουν ακόμη να αντιμετωπίσουν την πρόκληση να την εφαρμόσουν κερδίζοντας την εύνοια εκείνων που αποφασίζουν για τις εκπαιδευτικές και πολιτικές δομές.

Η Επιτροπή εκπονεί επίσης μία έκθεση για την κατάσταση της υγείας των νέων στην Κοινότητα, η οποία θα δημοσιευθεί σε εύθετο χρόνο.
ΓΡΑΠΤΗ ΕΡΩΤΗΣΗ E-1046/98 υποβολή: Αλέξανδρος Αλαβάνος (GUE/NGL) προς την Επιτροπή (6 Απριλίου 1998)

Θέμα: Πρόγραμμα βελτίωσης της παραγωγής μελιού στην Ελλάδα

Η Ελλάδα υπέβαλε στην ΕΕ πρόγραμμα για τη βελτίωση της παραγωγής και εμπορίας του μελιού έτους 1998, σε εφαρμογή του Καν. (ΕΚ)2300/97 ((ΕΕ L 319 της 21.11.1997, σελ. 4 )) της Επιτροπής.

Η υλοποίηση του προγράμματος θα γίνει από διάφορους φορείς, οργανώσεις και μελισσοκομικούς συνεταιρισμούς.

Η Ομοσπονδία Μελισσοκομικών Συλλόγων Ελλάδας απέστειλε προς την Επιτροπή επιστολή με την οποία διαμαρτύρονταν για την κατανομή της υλοποίησης του προγράμματος μεταξύ των διαφόρων συμμετεχόντων.

Επειδή η Ομοσπονδία Μελισσοκομικών Συλλόγων Ελλάδας είναι μία δυναμική οργάνωση, με πολλά μέλη στη δύναμή της, οικονομικά φερέγγυα και αξιόπιστη, ερωτάται η Επιτροπή: Διερεύνησε τα περιλαμβανόμενα στην Διαμαρτυρία-Καταγγελία της Ομοσπονδίας Μελισσοκομικών Συλλόγων Ελλάδας, και τι προτίθεται να πράξει προκειμένου η συμμετοχή της ως άνω Ομοσπονδίας στην υλοποίηση του προγράμματος να γίνει μεγαλύτερη;

Απάντηση του κ. Fischler εξ ονόματος της Επιτροπής (8 Μαΐου 1998)

Στις 15 Δεκεμβρίου 1997, τα κράτη μέλη ανακοίνωσαν τα σχέδια εθνικών προγραμμάτων για τη βελτίωση των όρων παραγωγής και εμπορίας του μελιού κατ'εφαρμογή του άρθρου 2 του κανονισμού (ΕΚ) αριθ. 2300/97 της Επιτροπής όπως τροποποιήθηκε με τον κανονισμό (ΕΚ) αριθ. 758/98, της Επιτροπής της 3ης Απριλίου 1998 για λεπτομέρειες εφαρμογής του κανονισμού (ΕΚ) αριθ. 1221/97 του Συμβουλίου, περί των γενικών κανόνων εφαρμογής για ενέργειες βελτίωσης της παραγωγής και εμπορίας του μελιού ((ΕΕ L 105 της 4.4.1998 )).

Στο πλαίσιο αυτό, η Ελλάδα ανακοίνωσε στην Επιτροπή τον κατάλογο των αντιπροσωπευτικών οργανώσεων και των συνεταιρισμών του μελισσοκομικού κλάδου που συνεργάστηκαν με την ελληνική αρχή για την εκπόνηση του προγράμματος. Η Ομοσπονδία των Μελισσοκομικών Συλλόγων Ελλάδας, συμπεριλήφθηκε στον κατάλογο αυτό.

Πράγματι, το άρθρο 4 του κανονισμού (ΕΚ) αριθ. 1221/97 του Συμβουλίου ((ΕΕ L 173 της 1.7.1997 )), προβλέπει ότι τα προγράμματα εκπονούνται σε στενή συνεργασία με τις αντιπροσωπευτικές οργανώσεις και τους συνεταιρισμούς του μελισσοκομικού κλάδου.

Κατά συνέπεια, η Επιτροπή δεν μπορεί να εξασφαλίσει μεγαλύτερη συμμετοχή των οργανώσεων αυτών στην υλοποίηση των προγραμμάτων διότι ο κανονισμός (ΕΚ) αριθ. 1221/97 του Συμβουλίου, προβλέπει μόνον τη συμμετοχή τους στην εκπόνηση των προγραμμάτων.
ΓΡΑΠΤΗ ΕΡΩΤΗΣΗ E-1251/98 υποβολή: Odile Leperre-Verrier (ARE) προς την Επιτροπή (29 Απριλίου 1998)

Θέμα: Βοήθεια σε τρόφιμα στην Ευρωπαοκή Ένωση

Καθώς πλησιάζει το τέλος του χειμώνα μπορεί η Επιτροπή να αναφερθεί στη βοήθεια σε τρόφιμα που έχει παράσχει ή παρέχει σε αναγνωρισμένες μη κυβερνητικές οργανώσεις;

Μπορεί επίσης να αναφέρει τα μέτρα που προτίθεται να λάβει για τη μείωση της φτώχειας και του υποσιτισμού στις χώρες της Ευρωπαϊκής Ένωσης, φαινόμενα που παρατηρούνται όλο και συχνότερα στα κράτη μέλη;

Απάντηση του κ. Fischler εξ ονόματος της Επιτροπής (3 Ιουνίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.